SPOROČILO ZA JAVNOST

**Poziv k upoštevanju ukrepov na igriščih**

**Kranj, 3. november 2020 – Da bi zajezili širitev novega koronavirusa, so prejšnji konec tedna v Mestni občini Kranj zaprli športna in otroška igrišča. Medobčinski inšpektorat Kranj in Civilna zaščita Mestne občine Kranj pozivata občanke in občane k upoštevanju zaščitnih ukrepov pred širjenjem okužb z virusom in družbeni odgovornosti med epidemijo.**

Zaradi visokega števila obolelih za covid-19 so v **Mestni občini Kranj (MOK)** prejšnji konec tedna zaprli športna in šolska igrišča. Pristojni so jih ogradili s trakovi in tudi tako sporočili, da do nadaljnjega niso za uporabo. **Medobčinski inšpektorat Kranj** je napovedal poostren nadzor nad uporabo tovrstnih objektov. Mnogi ukrep upoštevajo, kar pa ne velja za nekatere predele **Kranja**.

**Civilna zaščita** MOK zato občanke in občane poziva, naj ne uporabljajo igrišč v **Šorlijevem naselju**, **Parku Jojo**, pri **Osnovni šoli Staneta Žagarja** in enoti Kranjskih vrtcev **Najdihojca**. Pri tem naprošajo predvsem starše, naj svojim otrokom pojasnijo, kako resna je situacija v povezavi s covid-19; da ne bo trajala večno in da je zato izrednega pomena nekaj časa potrpeti ter s tem izraziti solidarnost do vseh članov skupnosti, v kateri bivajo. Tiste, ki se zadržujejo ob zaprtih igriščih, pozivajo, naj ne trgajo trakov, s katerimi so ograjena igrišča, naj ne plezajo čez ograje, naj ne povzročajo škode in naj upoštevajo opozorila.

Od 24. oktobra 2020 velja **Zakon o začasnih ukrepih za omilitev in odpravo posledic covid-19**. Ta med drugim določa, da sta **Policija** in občinsko redarstvo pristojna za vodenje prekrškovnega postopka in izrekanje glob po **Zakonu o nalezljivih boleznih**, če pri izvajanju svojih izvirnih pristojnosti ugotovita kršitve ukrepov pri omejitvi gibanja prebivalstva na okuženih ali neposredno ogroženih območjih in zbiranju po šolah, kinodvoranah, javnih lokalih ter drugih javnih mestih. Vse to velja, dokler se nevarnost širjenja nalezljive bolezni ne konča.